Notum sit omnibus fidelibus christianis quod contentio quedam fuit inter Norpaldum abbatem Vallis lucentis et Holduinum Manentem de nemore Eschegiarum que tali modo finita est : predictus Holduinus cognovit quod homines sui nullam omnino consuetudinem habebant in nemore illo. Tamen abbas precibus ipsius Holduini concessit ut proprii homines Holduini qui in Eschegiis morarentur domos suas tantummodo de predicto nemore fabricarent et tali pacto quod si aliquando easdem domos venderent, predictus abbas Vallis lucentis de decem solidis VI nummos haberet ; de XV solidis, IX nummos ; vel de XX solidis, XII nummos ; de XL solidos, II solidos ; de LX, tres solidos et sicut de cetero. Hujus compositionis quę facta est apud Molendineium in domo Garnerii, testes fuerunt : donnus Holduinus domnus Villemauri, Drogo Strabo, Josbertus frater ejus, Garnerius de Fosseio, Philippus Bibens Seccanam, Iterus Boisuns, Arnulfus Boisuns, Helyas de Malopassu, Arturius de Laileio et alii multi. Et ut ratum et inconcussum omni tempore habeatur sigillo domni Hugonis Senonensis archiepiscopi firmatum atque signatum est, rogatu predicti Holduini Manentis.